དེས་ན་སུམ་པ་ཞེས་པའི་མིང་འདི་ནི་རང་རེ་བོད་ཀྱི་ཡིག་ཚང་ལྟར་ན་ཐོག་མར་བོད་ཀྱི་རྩ་བའི་རུས་ཆེན་བཞིའམ་དྲུག་གི་ནང་ཚན་སྟོང་བྱ་བའི་ཡ་གྱལ་ཞིག་ཡིན་པར་བཤད་དེ།བོད་ཀྱི་ཡིག་རྙིང་མིའུ་རིགས་བཞི་ལྷ་སེལ་ལྷ་མཆོད་རྒྱས་པ་ཞེས་པར།མི་ལ་མིའུ་རིགས་བཞི་སྲིད།སྟོང་དང་སུམ་པ་གཉིས།ཞེས་དང་།ཡང་སྟོང་སུམ་པའི་ལྷ་སྐལ་དུ་།གནམ་གསས་དཀར་པོ་དང་།དཀར་པོ་མཆེད་བརྒྱད་ཐོབ།ཅེས་བཀོད་ཡོད་ལ།ཡང་རུས་ཡིག་སྣ་ཚོགས་པ་པད་མ་དཀར་པོའི་སྐྱེད་ཚལ་ཞེས་པ་ལས།གནའ་བོའི་རྗེ་གཉའ་ཁྲི་བཙན་པོ་ཡན་ཆད་ཀྱི་རྒྱལ་ཕྲན་བཅུ་གཉིས་བྱུང་བ་དེ་རྣམས་ཡུལ་མི་ཉག་ནས་ལྡོང་རིགས་དང་།དེ་བཞིན་སུམ་ལྷ་ནས་འབྲི་རིགས།ཞང་ཞུང་ནས་སྦྲ།འ་ཞ་ནས་སྒ་བྱུང་སྟེ་བོད་ཀྱི་རྒྱལ་པོ་རེ་མཛད་པའི་མི་རྒྱུད་ནས་མཆེད་པ་ལྟར།ཞེས་དང་།ཡང་མི་ནི་མི་ཉག་ལྡོང་།མི་ནི་སོ་སྟོང་སུམ་ལྷ།སུམ་ལྷ་འབྲི་ཡི་རྒྱལ་པོ་ཡང་།རྒྱལ་ཕྲན་བཅུ་གཉིས་རྒྱུད་དུ་གྲོལ།།ཅེས་དང་།ཡང་བོད་ཀྱི་ཡིག་རྙིང་སྟོད་ལྷ་རབས་སམ་ཡི་གེ་ལྷ་གྱེས་ཅན་ཞེས་པར་ཁྲི་བར་གྱི་བདུན་ཚིགས་ཀྱི་བྱུང་བ་བརྫོད་སྐབས།ཁྲི་ཁ་སྟག་གཟིག་དང་ཁབ་གླང་བཟའ་ཁྲི་མར་བཤོས་པའི་སྲས་མཆེད་ལྔ་སུམ་པའི་ལྷར་གྱེས་ཏེ།འུར་རལ།ཅུང་ཟུངས།ཨ་གད།ཨི་གད།ད་ཀྱང་ངོ་།།ཞེས་སོགས་དང་།ཡང་བོན་གྱི་ཡིག་རྙིང་སྲིད་པ་རྒྱུད་ཀྱི་ཁ་བྱང་ཆེན་མོ་ལས་ཀྱང་།དེ་ནས་ཡང་སྲིད་པའི་བོན་པོ་ཐང་ཟུ་ཡག་པ་དང་།མུ་ཟུ་སྤྲུལ་འབར་གཉིས་ཀྱིས།སྲིད་པ་སྟོང་གི་འདྲེ་བཏུལ་ནས།ལྷ་སྲིན་མིའི་རྒྱུད་དུ་སྤེལ།སྟོང་གསུམ་པའི་མི་ཡང་རྒྱུད་དུ་འཕེལ།སུམ་པ་ཀུན་ལ་བཀའ་དྲིན་བཏགས་སོ།།ཞེས་དང་།ཡང་དཔེ་རྙིང་བཤད་མཛོད་ཡིད་བཞིན་ནོར་བུ་ལས།སྟོད་ཁམས་གསུམ་ན་རུས་རིགས་གསུམ།།རྒྱ་དང་གུ་གེ་ཅོ་གེ་གསུམ།།རྗེ་ཡི་སྐུ་ལ་འཚོ་བ་ཡིན།།སྨད་ཁམས་གསུམ་ན་རུས་རིགས་གསུམ།།ལྡན་མ་བྲེ་བོ་སུམ་པ་གསུམ།།བར་ཁམས་གསུམ་ན་རུས་རིགས་དྲུག།བཙུན་པར་བྱེད་པ་སེ་དང་རྨུ།།བཙན་པར་བྱེད་པ་ཁུ་དང་སྙགས།།སྙན་པར་བྱེད་པ་ལྡོང་དང་སྟོང་།།ཡུལ་གྱི་ཁད་ནི་སྙོམ་པ་ཡིན།།ཞེས་དང་།ཡང་བྲག་དགོན་པ་བསྟན་པ་རབ་རྒྱས་དང་དྲན་དབང་དགེ་འདུན་ཆོས་འཕེལ་བཅས་ཀྱིས་ཀྱང་སུམ་པ་ནི་སྤྱིར་བོད་ཀྱི་རུས་ཆེན་བཅོ་བརྒྱད་ཀྱི་ནང་ཚན་དུ་བཞེད་པ་སོགས་ཀྱིས་སུམ་པ་བ་ནི་སྟོང་གི་རིགས་དང་།ཡོད་ས་སྨད་ཁམས་དང་བར་ཁམས་ཀྱི་ཕྱོགས་འདི་ཡིན་ཚུལ་བཅས་གསལ་པོར་བསྟན་འདུག་པ་ལྟར་ཡིན་ལ།ཡང་བོད་སྤྱིའི་མི་རྣམས་བྱུང་ཚུལ་ལས་ཡུལ་འདིའི་མི་ནི་ཐོག་མར་རུས་ཆེན་བཞིའམ་དྲུག་གི་ནང་ནས་སྟོང་སུམ་པའི་རུས་ཁུངས་ལས་མཆེད་པར་འདོད་པ་ནི་བོད་ཀྱི་མཁས་པ་རྣམས་ཕལ་ཆེར་ཞལ་གཅིག་མཐུན་ཡིན་པ་ཤེས་ནུས།